PROTIMONOPOLNÝ ÚRAD SLOVENSKEJ REPUBLIKY

				ROZHODNUTIE

Číslo: 2001/KV/1/1/58						Bratislava 28. 02. 2001

	Protimonopolný úrad Slovenskej republiky, I. výkonný odbor, v správnom konaní začatom na návrh podnikateľa PROVEST, spol. s r.o., Oravická 633/31, Trstená podľa § 5 ods. 4 zákona č. 188/1994 Z.z. o ochrane hospodárskej súťaže v znení neskorších predpisov vo veci dohody obmedzujúcej súťaž uzatvorenej medzi podnikateľmi PROVEST, spol. s r.o., Oravická 633/31, Trstená a PST - Slovakia, a.s., Ľ. Štúra 784, Námestovo  							

					rozhodol:

1.	na základe § 11 ods. 1 písm. d) v spojení s § 5 ods. 4 zákona č. 188/1994 Z.z. o ochrane hospodárskej súťaže v znení neskorších predpisov tak, že Zmluva o výhradnom predaji extrudovaných výrobkov uzatvorená medzi podnikateľmi PROVEST, spol. s r.o., Oravická 633/31, Trstená a PST - Slovakia, a.s., Ľ. Štúra 784, Námestovo dňa 21. 12. 1998 v v časti IV. v znení: ...“Obaja účastníci tejto zmluvy stanovili jednotné predajné ceny pre prípadných ďalších predajcov, s ktorými bude uzatvárať obchody výhradný predajca“  je zakázaná podľa  § 3 ods. 1 zákona č. 188/1994 Z.z. o ochrane hospodárskej súťaže v znení neskorších predpisov, pretože nespĺňa súčasne podmienky podľa § 5 ods. 4 písm. a) až d) zákona č. 188/1994 Z.z. o ochrane hospodárskej súťaže v znení neskorších predpisov.
	
2.	na základe § 11 ods. 1 písm. d) v spojení s § 5 ods. 4 zákona č. 188/1994 Z.z. o ochrane hospodárskej súťaže v znení neskorších predpisov tak, že zákaz podľa § 3 zákona č. 188/1994 Z.z. o ochrane hospodárskej súťaže v znení neskorších predpisov sa nevzťahuje na Zmluvu o výhradnom predaji extrudovaných výrobkov uzatvorenú medzi podnikateľmi PROVEST, spol. s r.o., Oravická 633/31, Trstená a PST - Slovakia, a.s., Ľ. Štúra 784, Námestovo dňa 21. 12. 1998 v časti II. a III., pretože tieto časti spĺňajú súčasne podmienky podľa § 5 ods. 4 písm. a) až d) zákona č. 188/1994 Z.z. o ochrane hospodárskej súťaže v znení neskorších predpisov.

Odôvodnenie: 

	Na základe návrhu podnikateľa PROVEST, spol. s r.o., Oravická 633/31, Trstená (ďalej len „PROVEST, spol. s r.o.“) začalo dňa  30. 11. 2000 správne konanie v zmysle § 12 ods. 1 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“). Návrh sa týkal žiadosti na vydanie rozhodnutia v zmysle § 5 ods. 4 zákona vo veci Zmluvy o výhradnom predaji extrudovaných výrobkov (ďalej len „Zmluva“) uzatvorenej dňa 21. 12. 1998 medzi PROVEST, spol. s r.o. a PST - Slovakia, a.s., Ľ. Štúra 784, Námestovo (ďalej len „PST - Slovakia, a.s.“), t.j. že zákaz podľa § 3 a § 4 zákona sa na čas určený v rozhodnutí úradu nevzťahuje na dohody obmedzujúce súťaž, ak tieto dohody súčasne spĺňajú podmienky stanovené v § 5 ods. 4 písm. a) až d) zákona ( tzv. individuálna výnimka). 

	V zmysle § 12 ods. 2 zákona účastníkmi správneho konania sú navrhovateľ a podnikatelia, o ktorých právach, právom chránených záujmoch alebo povinnostiach ustanovených týmto zákonom sa má rozhodnúť. V tomto prípade sú účastníkmi konania zmluvné strany, t.j. spoločnosti PROVEST, spol. s r.o. a PST - Slovakia, a.s.

Zmluva upravuje vzťahy medzi spoločnosťou PROVEST, spol. s r.o., ako predávajúcim a spoločnosťou PST - Slovakia, a.s., ako kupujúcim a zároveň výhradným predajcom.

	Predmetom činnosti spoločnosti PROVEST, spol. s r.o. je najmä výroba kukuričných chrumiek a iných výrobkov z obilnín a výroba trvanlivých pekárenských výrobkov.

	Predmetom činnosti spoločnosti PST - Slovakia, a.s. je najmä podnikateľské poradenstvo, vedenie účtovníctva, činnosť organizačných a ekonomických poradcov, nákup, predaj a výroba šperkov, vykonávanie priemyselných stavieb, obchodná činnosť v rámci voľných živností, sprostredkovanie obchodu a i.

	Relevantný trh je v zmysle § 7 ods. 3 zákona definovaný ako priestorový a časový súbeh ponuky a dopytu takých tovarov, ktoré sú na uspokojenie určitých potrieb spotrebiteľov zhodné alebo vzájomne zastupiteľné. To znamená, že relevantný trh je potrebné definovať z troch hľadísk: priestorového, časového a vecného.

	Ako priestorový relevantný trh bolo vymedzené územie Slovenskej republiky, nakoľko ponuka tovarov tvoriacich predmet Zmluvy a dopyt po týchto tovaroch zahŕňa celé územie Slovenska.

	Z časového hľadiska bolo ako relevantný trh stanovené obdobie od času uzavretia Zmluvy, t.j. 21. 12. 1998, do 24. 09. 1999, kedy bola platnosť Zmluvy ukončená.

	Ako vecný relevantný trh SR bol určený trh predaja cereálnych výrobkov, s podielom zmluvných strán 23,8%.

	V zmysle § 3 ods. 1 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzenie súťaže sú zakázané, ak tento zákon neustanovuje inak.

	Podľa § 3 ods. 3 zákona dohody obmedzujúce súťaž zakázané podľa odseku 1 sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu vyplýva možnosť oddeliť túto časť od ostatného obsahu. 

	Podľa § 5 ods. 4 zákona môže úrad na základe žiadosti podnikateľov rozhodnúť, že zákaz podľa § 3 a § 4 sa na čas určený v rozhodnutí úradu nevzťahuje na dohody obmedzujúce súťaž, ak tieto dohody súčasne
a) prispievajú k zlepšeniu výroby alebo distribúcie tovaru alebo k podpore technického a hospodárskeho rozvoja, 
b) poskytujú užívateľom primeranú časť prospechu z toho vyplývajúcu, 
c) neukladajú účastníkom dohody obmedzujúcej súťaž také obmedzenia, ktoré nie sú nevyhnutné na dosiahnutie týchto cieľov, 
d) neumožňujú účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru.

	Pri posudzovaní dohôd obmedzujúcich súťaž na trhu SR úrad v zmysle § 5 ods. 4 zákona teda hodnotí pomer ujmy na hospodárskej súťaži a prínosov každej dohody k hospodárskej efektívnosti, pričom vychádza z charakteru situácie na relevantnom trhu, na ktorom sa vplyv dohody prejaví.

	Pri posudzovaní Zmluvy úrad analyzoval samostatne každé jej ustanovenie, či spĺňa súčasne podmienky stanovené v § 5 ods. 4 zákona.

V časti II. Zmluvy sa uvádza: „Táto zmluva sa dojednáva ako zmluva o výhradnom predaji s týmito náležitosťami:
a) tovar definovaný v čl. I.  tejto zmluvy
b) zemepisné územie pre právo výhradného predaja: Slovenská republika
c) záväzok predávajúceho: predávajúci sa zaväzuje, že nebude po dobu platnosti tejto zmluvy predávať tovar podľa bodu I. iným kupujúcim /odberateľom/“.

V časti III. Zmluvy sa uvádza: „Predávajúci sa zaväzuje vyrobiť a predať kupujúcemu a kupujúci sa zaväzuje kúpiť a do obchodnej siete ako výhradný predajca v Slovenskej republike pre rok 1999 predať výrobky predávajúceho. 
Predávajúci v prípade, že sa mu prihlási ďalší kupujúci bez vedomia kupujúceho - výhradného predajcu, je povinný odkázať ho s požiadavkou kúpy extrudovaných výrobkov na kupujúceho“..... 

	Po zhodnotení častí II. a III. Zmluvy prišiel úrad k záveru, že uvedené ustanovenia sú obmedzením hospodárskej súťaže. Tieto ustanovenia zakladajú záväzok predávajúceho - spoločnosti PROVEST, spol. s r.o. - predávať výrobky, ktoré sú predmetom Zmluvy na vymedzenom geografickom území výhradne spoločnosti PST - Slovakia, a.s. Spoločnosť PROVEST, spol. s r.o. má tým obmedzenú voľnosť konať, t.j. ide o dohodnuté obmedzenie voľnosti konania tohto účastníka trhu vstupovať do obchodných vzťahov s inými odberateľmi, ako je spoločnosť PST - Slovakia, a.s.

	Úrad konštatoval, že ustanovenia časti II. a III. Zmluvy, majú za následok rozdelenie trhu, nakoľko na území vymedzenom v Zmluve môže zmluvné tovary predávať odberateľom jedine kupujúci a zároveň výhradný predajca, ktorým je spoločnosť PST - Slovakia, a.s. Táto spoločnosť nie je vystavená súťaži ani zo strany predávajúceho, ani od tretích strán, ktoré nemajú možnosť zmluvný tovar od PROVEST, spol. s r.o. v čase účinnosti Zmluvy kupovať a  na vymedzenom území konkurovať výhradnému predajcovi.

	Podľa §  3 ods. 2 písm. c) zákona sú dohody obmedzujúce súťaž, ktoré obsahujú rozdelenie trhu zakázané.

	V ďalšom kroku úrad pristúpil k zhodnoteniu týchto ustanovení z hľadiska podmienok uvedených v § 5 ods. 4 zákona.

	Úrad prišiel k záveru, že ustanovenia časti II. a III. vo svojej podstate napĺňajú charakter Zmluvy, ktorej predmetom je výhradná distribúcia extrudovaných výrobkov. Tieto ustanovenia napomáhajú vytvárať podmienky pre deľbu práce medzi predávajúcim a kupujúcim - výhradným predajcom na vymedzenom území. Predávajúci má možnosť venovať sa predovšetkým výrobe zmluvných tovarov, to znamená, že sa nemusí venovať otázkam odbytu, skladovania a kontraktácie s množstvom odberateľov. To vedie k úspore pracovných síl, priestorov a iných nákladov. Množstvo obchodných vzťahov môže výrobca nahradiť zmluvou s výhradným distribútorom a sám sa môže venovať zabezpečeniu efektívneho výrobného procesu.

	Zároveň deľba práce na základe Zmluvy umožňuje výhradnému distribútorovi sústrediť sa na svoj hlavný predmet činnosti, t.j. odbyt zmluvných tovarov. Výhradný distribútor má lepšie podmienky pre zabezpečenie príslušných odborných pracovníkov, vybudovanie odbytových ciest, vytvorenie dostatočných skladových priestorov a pod. 

	Na základe uvedených ustanovení Zmluvy dochádza teda na strane oboch zmluvných partnerov k značnej racionalizácii ich činností, čo prináša zníženie nákladov, ako aj zvýšenie kvality práce oboch zmluvných strán. Ustanovenia o výhradnej distribúcii podporujú odbyt tovarov, vedú k intenzívnemu marketingu a kontinuite dodávok. Zároveň stimulujú hospodársku súťaž medzi zmluvnými tovarmi a zastupiteľnými výrobkami iných producentov. Zmluvné strany môžu plánovať predaj na dlhšie obdobie a s väčšou presnosťou, znižovať náklady na udržiavanie zásob a marketing. 
	
	Možno konštatovať, že ustanovenia častí II. a III. Zmluvy prispievajú k zlepšeniu výroby, ako aj k zlepšeniu distribúcie tovaru v zmysle podmienky § 5 ods. 4 písm. a) zákona.

	Deľba práce medzi zmluvnými stranami a z toho vyplývajúca racionalizácia ich činností priamo súvisí s prínosmi pre spotrebiteľov. V dôsledku intenzívneho marketingu a  kontinuálneho zásobovania trhu majú možnosť získať zmluvné tovary pravidelne a ľahšie. Tým, že výrobca a zároveň predávajúci nemusí zabezpečovať odbyt tovaru a môže sa sústrediť v podstatne väčšej miere na proces výroby, spotrebiteľ má možnosť získať kvalitnejší tovar. Vzhľadom na úspory v distribúcii a marketingu, spolu so zvýšením intenzity súťaže medzi rôznymi výrobcami, spotrebiteľ má prospech napr. z nižších cien alebo zlepšenia relácie kvality a cien.

	Na základe uvedených skutočností prišiel úrad k záveru, že ustanovenia častí II. a III. Zmluvy poskytujú spotrebiteľom primeraný prospech, čím je splnená podmienka § 5 ods. 4 písm. b) zákona.

	Zároveň úrad konštatuje, že tieto ustanovenia priamo súvisia s predmetom Zmluvy, t.j. výhradnou distribúciou. Ustanovenie častí II. a III. nejdú nad rámec Zmluvy a ukladajú zmluvným stranám len také obmedzenia, ktoré sú nevyhnutné pre dosiahnutie cieľa Zmluvy, resp. obchodných zámerov oboch partnerov. Tým je splnená podmienka § 5 ods. 4 písm. c) zákona.

	V súvislosti s podmienkou § 5 ods. 4 písm. d) zákona sa úrad zameral na zhodnotenie štruktúry vymedzeného relevantného trhu SR a postavenie zmluvných strán na tomto trhu. Na základe získaných údajov ich spoločný podiel predstavuje 23, 8%. Mnohí z ich konkurentov sú veľké medzinárodné spoločnosti, pričom bariéry vstupu na trh nie sú pre takéto spoločnosti vysoké. Na základe uvedených skutočností prišiel úrad k záveru, že ustanovenia častí II. a III. Zmluvy neumožňujú zmluvným stranám vylúčiť súťaž vo vzťahu k podstatnej časti dotknutého tovaru. Tým je splnená podmienka § 5 ods. 4 písm. d) zákona.

	Úrad nepristúpil k určeniu času, počas ktorého sa na ustanovenia častí II. a III. Zmluvy nevzťahuje zákaz podľa § 3 zákona, nakoľko platnosť Zmluvy bola ukončená dňom 24. 09. 1999.

	V ďalšom kroku úrad analyzoval ustanovenie časti IV. Zmluvy v znení ...“Obaja účastníci tejto zmluvy stanovili jednotné predajné ceny pre prípadných ďalších predajcov, s ktorými bude uzatvárať obchody výhradný predajca“ .

	Úrad prišiel k záveru, že toto ustanovenie je obmedzením hospodárskej súťaže, nakoľko zaväzuje spoločnosť PST - Slovakia, a.s.  predávať svojim odberateľom zmluvný tovar za ceny, ktoré boli vopred dohodnuté s predávajúcim - spoločnosťou PROVEST, spol. s r.o. Spoločnosť PST - Slovakia, a.s. má v dôsledku ustanovenia časti IV. obmedzenú voľnosť konania. Citované ustanovenie časti IV. Zmluvy predstavuje dohodu, ktorá obsahuje priame určenie cien tovaru. Podľa §  3 ods. 2 písm. a) zákona sú dohody obmedzujúce súťaž, ktoré obsahujú priame alebo nepriame určenie cien tovaru zakázané.

	Úrad pristúpil k zhodnoteniu týchto ustanovení z hľadiska podmienok uvedených v § 5 ods. 4 zákona. Úrad prišiel k záveru, že uvedené ustanovenie žiadnym spôsobom neprispieva k zlepšeniu výroby alebo distribúcie tovaru, ani k podpore technického alebo hospodárskeho rozvoja a s týmito činnosťami priamo nesúvisí. Tým nespĺňa podmienku § 5 ods. 4 písm. a) zákona.

	V tejto súvislosti citované ustanovenie časti IV. Zmluvy nemôže poskytovať spotrebiteľom primeranú časť prospechu z toho vyplývajúcu, čím nespĺňa ani podmienku § 5 ods. 4 písm. b) zákona.

	Úrad konštatuje, že uvedené ustanovenie ide jednoznačne nad rámec Zmluvy a nesúvisí s jej cieľom, t.j. presadením zmluvných výrobkov na trhu na základe ich výhradnej distribúcie. To znamená že ustanovenie časti IV. ukladá zmluvným stranám také obmedzenia, ktoré nie sú nevyhnutné na dosiahnutie cieľov Zmluvy, čím nespĺňa podmienku § 5 ods. 4 písm. c) zákona.

	Uvedené ustanovenie zároveň  spĺňa podmienku § 5 ods. 4 písm. d) zákona, nakoľko neumožňuje účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru.

	Na základe uvedených skutočností úrad konštatuje, že citované ustanovenie časti IV. nespĺňa súčasne podmienky stanovené v § 5 ods. 4 písm. a) - d) zákona a vzťahuje sa naň zákaz podľa § 3 zákona.

	Na základe skutočností uvedených v odôvodnení úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

									Ing. Ladislav Szabó
								     riaditeľ I. výkonného odboru

Rozhodnutie sa doručí:

Ing. Jozef Žuffa, konateľ			Roman Chomát, gen. riaditeľ
PROVEST, spol. s r.o.			PST - Slovakia, a.s.
Oravická 633/31 				Ľ. Štúra 784
028 01 Trstená 				029 01Námestovo